정조 11년
丁未三月十五日卯時上御誠正閣大臣備局堂上引見入侍時左副承旨洪仁浩假注書李德鉉記事官李相璜金祖淳領議政金致仁左議政李在協行司直金華鎭行副司直鄭昌聖徐有寧兵曹判書金履素副司直李柱國漢城府判尹鄭昌順刑曹判書李崇祜行副司直李敬懋徐有大洪秀輔行都承旨李秉模漢城府右尹金持默副校理李尙度以次進伏訖致仁等進前曰朝晝異候聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣上曰今頗有雨意矣致仁曰牟麥則聞甚好而政當注秧雨水頗有不足之歎方此懸望云矣上曰外方則間多得雨處云矣致仁曰諸路果多得雨之報矣在協曰江原道雨亦頗洽云矣致仁曰此守禦使徐有寧狀啓也枚擧廣州府尹李泰永牒報以爲當此歉歲參試武士多在賑面若設都試則齎糧往來爲弊多端今春都試姑爲停止事請令廟堂稟旨分付矣都試施賞雖出慰悅之意方農往來反爲擾民之端依狀辭姑爲停試待秋成合設爲宜以此分付何如上曰依爲之出擧條致仁曰此江華留守趙鼎鎭狀啓也以爲本府屬各營各堡支放與應下之需以還耗取用者例爲一千八十餘石零而昨年四分一停退後新捧耗只是八百八十五石零其不足二百九十五石零依例以舊耗取用待秋捧充上事請令廟堂稟旨分付矣本營將士等支放與應下之需例以還耗取用而昨年四分一停退後耗米之不足其勢固然舊耗取用旣有已例二百九十五石零依狀請許施待秋捧還充後卽爲狀聞之意分付如何上曰依爲之出擧條致仁曰前因安東府使柳義養所啓本府防川增築之道問于道伯論理狀聞後稟處事命下矣今見慶尙監司金尙集狀啓則以爲該府使牒呈內本府浦項防川戊戌提防之後姑無汎濫之慮而松項之外川防日漸圮壞若値潦雨難免潰決尺量役處計數役丁當爲九萬九千餘名以十五邑煙丁限三日赴役一如戊戌年例然後庶有完築之望云而目今穡事大無災政方殷三日調丁之役難免搔擾之患稍待年豐而徐議之恐合事宜爲辭矣松項川防日漸圮壞誠爲可悶固不可不及時修完而調發十萬名役丁於設賑列邑姑非可論依道臣狀請待年豐徐議爲宜以此分付何如上曰依爲之出擧條致仁曰卽見水原府使鄭東浚報備局辭緣則以爲本府穀簿元來不敷至於米條則昨年停退厥數大縮無以分排還民而加請分給亦有已例軍餉米留庫條三百三十石零限三分二加分事爲請矣畿邑穀簿本自不敷昨年停退見縮尤多排還不足其勢固然依近例軍餉米留庫三百三十石內三分二許其加分待秋成卽爲還充後牒報之意分付何如上曰依爲之出擧條致仁曰卽者黃海水使權䎐枚報備局以爲當春接濟之策專在還穀而營府應分之數盡排無餘麥前一朔實無粒米分還之路本營軍糧留庫二千四百餘石中限八百石持許加分以爲繼給捄濟事爲請矣以營府各庫之穀計受還民戶之數則麥前分給之不足誠如報辭而隨宜加分旣有特敎本營已例亦足可據留庫小米八百石依所報許其加分待秋成卽爲還充之意分付何如上曰依爲之出擧條致仁曰新拜相臣出肅後辭免兼帶而兩提調衙門則該曹啓請仍帶例也頃日僚相兼帶繕工提調政是兩提調衙門則銓曹之不爲啓請一倂出代大欠詳審不可無警當該銓堂從重推考何如上曰依爲之出擧條致仁曰臺啓體重雖有成命臺啓發則例不得擧行而平安兵使趙圭鎭臺啓論勘方張而邊將貶啓循例封進事涉怪駭勢難仍置亟施不敍之典何如上曰依爲之出擧條致仁曰前弘文提學徐有隣疏旣承批繼又違命固過矣而以其情則無怪其一番欲遞目下惠廳有擧行事合有收敍之道故敢達矣上曰依爲之致仁曰重臣徐有隣旣被恩敍惠廳堂上備局堂上貢市堂上竝還差使之仍察有司之任何如上曰依爲之出擧條致仁曰向來投書罪人爲日已久尙未斯得捕廳事誠可寒心苟然則設捕廳何爲哉左右捕將爲先從重推考更令各別譏捕何如上曰依爲之出擧條致仁曰新榜分館頃有促敎而兩博士謂有情勢尙不擧行雖與無端慢命有異事體極爲未安另加嚴飭使之卽速完圈何如上曰依爲之出擧條致仁曰前諮議曺霖卽春坊中一也而昨年以後尙未區處分付銓曹陞六調用何如上曰依爲之出擧條致仁曰聞武將言近來亞將乏人排望苟艱會寧府使洪和輔本自可用而沈滯久矣待亞將有窠差擬事分付何如上曰依爲之出擧條上曰前吏判事果何如致仁曰處義固無怪其如此而屢敎之下一味株守極爲泄泄文任苟艱亦甚可悶矣上曰堂錄欲於何間爲之乎致仁曰今則當待右相入來爲之矣上曰何必待右相乎在協曰右相非久當入來云矣上曰何當入來耶致仁曰似當在念間矣上曰此不必遲待今則公議似已畢采從速完圈爲好矣致仁曰然則明再明間當依下敎爲之矣上命書傳敎曰今聞堂錄從近當設行日前擧措雖關國體重任不可因此輕遞前判書尹蓍東敍用仍任前職牌招開政致仁曰趙判府事來到城外而病未肅謝云矣上曰此大臣固執終是異於衆之人矣致仁曰今則未知能不更引否也上曰今後則畿邑可除承史往來之弊矣致仁曰承史往來時皆自持飯似無貽弊矣上命致仁等就坐仁浩曰備堂有稟事者進前柱國進前曰今番鑄錢以百萬兩爲限而我國銅太不足若以倭銅鑄之則非但爲利之鮮少百萬之數無路充鑄而至於我國銅以安邊一店獨難辦出三四朔姑爲停鑄銅脈豐厚處間多有之云別定計士摘奸後許店取銅安邊銅店亦爲嚴飭鳩聚自仲秋以爲繼鑄之地似好矣上曰領相之意何如致仁曰安邊銅之近日稀少出來者未必不由於道臣之謂有弊端逐送監官之故而銅脈尙能豐盛則各別申飭使之連續輸上如或不足則此是國家經費所關些少貽弊有不暇顧訓將所奏數處中看審許店亦可闊狹而戶曹是主人也戶判今日次對懸病不進欲試鍼灸云此際言病殊非其時與訓將商量事宜俾於後筵同爲稟定似好矣上曰設店一款當問于度支長決處以此出擧條戶判申飭行公可也出擧條昌聖曰日前因臺臣疏有文烈公趙憲奉祀孫回啓斯速稟處之命矣敢考本曹文書則癸卯春因大臣陳達自該道問于其門族累有所報來而大抵此事其宗中諸議則援引諸先正筵說行狀所錄長子完堵之文國朝寶鑑錄用之事以完堵謂當奉祀云又考戊寅年收議則故相臣兪拓基歷擧完堵完堤良賤之分斷然以完堤之後孫爲長派其說甚多不敢煩達而與其宗人之議大相逕庭物議不一積年相爭且先正奉祀事體自別有非臣曹一時之見容易斷定者不可不下詢於諸大臣後指一稟處矣上曰依爲之出擧條上仍敎曰此事果何如致仁曰此事議論極其紛紜文案積成卷軸實難容易決斷而大抵其家中所欲立後者卽前縣監趙重國也臣亦知其人人物頗可取且其三代連被錄用之典故其諸族皆欲以此立後而但故相臣兪拓基獻議中以良賤之別爲斷者實據國典且先朝旣已決處則有難輕議矣上曰趙重國卽完堵之孫乎昌聖曰然矣而完堤子孫則在珍山地云矣上曰今則誰爲奉祀云耶致仁曰其奉祀孫殘微不成樣故年前趙重國取來其祀版而自爲奉祀先朝決處後還爲定給於完堤之孫大抵重國則當初奪取者極爲非矣而若論其人物則果顯勝於彼矣今司饔奉事趙錫福卽重國之子矣上曰趙錫福或方入直乎使之入來光顔承命出回奏曰問于本院則趙錫福非入直云故使之卽速來待矣上曰重國邊所執以爲言者卽先正文字乎致仁曰彼此邊皆藉先正誠難決斷矣上曰趙衍德亦此趙氏乎致仁曰其遠族矣日前衍德近派趙哥又呈文於臣欲移宗於重國矣上曰其前後文案禮判須抄出一通以入也欲一番搜覽矣有寧進前曰都試旣停止則當待秋合設以爲慰悅之道矣上曰俄已出擧條不必更稟矣履素曰向有各驛濫騎査實後論勘稟處事命下矣各道査報今始齊到無他濫騎忠淸慶尙兩道只擧向來中官事而已此則沿路郵官已經處分更無容稟處之道而因此事端不可無一番經稟者故敢此仰達矣在前各司下隷因公出使時間有騎驛之例而咸鏡監司鄭民始吏曹參議時以吏曹吏隷之持敎旨出使者許令乘驛事至有援例定奪仍以爲憑藉之端而當此釐正之時宜有酌量之道矣上曰領相之意何如致仁曰如諭旨等凡係奉上令之政院吏固可乘馹吏兵曹吏屬持官敎下往者卽私行也自前許其騎驛實爲謬例恐不可不一倂釐正矣上曰依爲之履素曰如藝文館等各司吏隷輩出使之行騎驛一款何以爲之乎上曰諸凡如此之事就議大臣指一決定後枚擧草記可也出擧條上曰判尹進前昌順進伏上曰發賣時今番添付爲幾何昌順曰爲一千八百餘戶矣上曰分二所給之乎履素曰然矣上曰次巡當於何時給之乎昌順曰四月給之而後巡則似未免漸漸廣抄矣致仁曰發賣所給延安米極無形矣上曰長山以南今皆作錢上納延安米則因何上來乎大抵此事卿曾詳知否先朝末年任希雨以察民隱御史復命請長山以南皆作錢而依施以北則本來作錢而今則竝許以南爲民蠲惠豈不好矣而以國家言之則均是民也西民徭役之多稅斂之重比三南果何如而彼何爲而偏苦此何爲而獨便也因一御史之失着有此過當之蠲惠今已十年矣致仁曰長山以北則經過險串臭載頻數故特許代錢而以南則漕路安順何爲許之乎此果不成說矣上曰三南民情豈不可悶乎今番至有大同蠲減之擧而若視海西之民則可謂苦樂懸殊矣向者筵中屢及此事而又或聞西邑守令皆以米捧者自官作錢上送云以事勢推之必有此等之弊而近來事大抵因循猝難變通矣致仁曰他事容或因循而此係惟正之供旣知其非則豈可膠守謬規而不知變乎上曰京畿保米皆盡爲作錢乎致仁曰然矣上敎秉模曰其時京畿察民隱御史果是誰也秉模曰未能記得矣上曰三營門保米及宮納則無米矣海西亦然矣致仁曰湖南漕路則經七山安興諸險而猶爲强運海西之無端代納極無謂矣華鎭曰關西米亦上來何況長山以南乎上曰此事於國計國體俱爲如何當初建議者之不審誠可咄歎矣上敎昌順曰發賣當只給四月一等乎昌順曰然矣致仁曰後巡亦不可不更爲添付矣上曰目今都下民情如何致仁曰聞市價雖踊而買取者少或是爭貿田穀而然矣履素曰癸卯甲辰年穀貴不可買矣今則不至於此云矣柱國曰昨日以不待標信除出軍兵有本曹草記之事而追後聞之則近仗軍士及結束色吏猝來恐動除出云蓋其時臣亦未聞殿座之事哨官則適赴中日只有旗摠而近仗軍士鞭打驅出云此是後弊所關故敢達矣上曰兵曹當傳令除出而不爲之矣昨日予果問以無標信而何以入來云則少選以不請標信草記想是藏拙之事矣此後則凡軍兵把立非傳令則不得擧行卿以此知委可也崇祜進前曰以李養直原情有更爲稟處之命矣上曰此事果何如致仁曰此事臣自少時稔聞士友間所傳大抵湖中諸議多稱冤者而故重臣李台重亦爲之發明似與象極輩稍異而其着名僞關則似是不察矣渠之爲國曉諭及聚軍之事果不誣則儘足稱冤而事關隄防何以爲之質言乎以此該曹來問之時亦以此意錄送矣在協曰其時朝家見其文跡而處分矣其後雖有稱冤而係是私言則何可信乎上曰其時用何律乎在協曰與象極同用軍律矣致仁曰此則非賊關到付者矣在協曰以爲不察着名云而到今年久之後此豈爲分疏之端乎上曰其子孫欲何以爲之乎崇祜曰渠欲伸雪而其言不過曰不察則何可以此遽然伸雪乎上曰聞其事狀似非有響應之意而然矣且李台重李秉常及故判書李縡諸人皆是嚴於義理之人而竝爲之稱冤則亦足參量處而但此事關係義理隄防今於舊甲將周之際當闡明之不暇豈可輕易容議乎雖或知其稱冤而事甚重難矣其前後文字第更爲抄出謄入而後日次對稟決好矣崇祜曰臣頃以年前檢式申明後覆檢狀題辭若値判書有故之時則亞堂難於替當間有淹滯今後則雖亞堂毋得遲留卽爲擧行事仰稟而以考例更奏下敎矣考見已例則重臣徐有隣宰臣洪秀輔皆以亞堂題判故敢達矣上曰依爲之出擧條上命書榻敎曰兵曹政郞權漢緯汰去分揀仍任又命書榻敎曰賑恤廳堂上徐有隣令該曹口傳付軍職命書傳敎曰昨以諸臺上疏未下批者皆命以例批書出其中前持平宋煥德疏下款論救趙判府及洪彦燮事勿論言之當否豈必靳批而上款他條下語雖不過近日例用之語而到今追提如是插入甚以爲駭惑原疏留中仍不欲以此事賜批矣政院混與諫長疏批一體書頒云當該承旨推考誤傳司謁自本院勘罪原批勿煩以下竝爻周頒布命退諸臣以次退出